對巖桂一首寄曹使君
作者：毛滂
朝代：宋

paragraphs: 玉階桂影秋綽約，天風爲捲浮雲幕。
嬋娟醉眠水晶殿，老蟾不守餘花落。
蒼巖忽生雲月裔，仙芬凄冷真珠萼。
娟娟石畔爲誰妍，香露著人清入膜。
夜深碎月寒相就，酴醾却作傷春瘦。
弄雪仙人淡紵衣，烟裙不著鴛鴦繡。
眼中寒香同誰惜，冷吟徑召梅花魄。
小蠻爲洗玻瓈船，晚來秋甕葡萄碧。